হাওড়া পুরসভায় ধুন্ধুমার বাঁধল বাম কাউন্সিলর আসরফ জাভেদকে কেন্দ্র করে। অভিযোগ, সোমবার পুরসভায় নিজের বক্তব্য রাখতে উঠলে তাঁকে ধাক্কা দিয়ে ফেলে দেন তৃণমূল কাউন্সিলরা। 
গত ২৪ মার্চ হাওড়া হাওড়া পুরসভায় ছিল বাজেট অধিবেশন। সোমবার বাজেট নিয়ে আলোচনার দিন ছিল। উপস্থিত ছিলেন মেয়র রথীন চক্রবর্তী। চেয়ারম্যান অরবিন্দ গুহ সভা পরিচালনার দায়িত্ব পালন করছিলেন। আগে থেকে নাম জমা দিয়ে বক্তব্য রাখতে ওঠেন ৩১ নম্বর ওয়ার্ডের বাম কাউন্সিলর আসরফ জাভেদ। তিনি অভিযোগ করেন, ২৪ মার্চের বাজেট অধিবেশনে নিজের বক্তব্যে যে সমস্ত তথ্য পরিবেশন করেছেন মেয়র, তা ভুল এবং মিথ্যে। তার পরেই তৃণমূল কাউন্সিলররা তাঁর উপর হামলা চালান বলে অভিযোগ। আসরফের দাবি, তাঁকে বক্তব্য পেশ করতে বাধা দেওয়া হয় এবং ধাক্কা মেরে মাটিতে ফেলে দেওয়া হয়। সেই সঙ্গে চলে অশ্রাব্য গালিগালাজ এবং কটূক্তি। প্রতিবাদে নিজের হাতের কাগজপত্র ছিঁড়ে ফেলে দিয়ে অধিবেশন ছেড়ে বেরিয়ে যান আসরফ। 
মেয়র রথীন চক্রবর্তী অবশ্য আসরফের অভিযোগ অস্বীকার করেছেন। তাঁর বক্তব্য, হাওড়ায় তৃণমূল পুরবোর্ড গঠিত হওয়ার আগে ২৯ বছরের বাম পুরবোর্ডের সদস্য হিসেবে পার্ক ও বাগান দেখার দায়িত্বে ছিলেন আসরফ। কিন্তু কোনও কাজই করেননি। বিগত ৪ বছরে তৃণমূল পুরবোর্ডের আমলে গোটা হাওড়ার প্রভূত উন্নতি হয়েছে। হাওড়ার বাসিন্দারাও তা দেখতে পাচ্ছেন। তাতেই অস্বস্তিতে পড়েছেন বাম কাউন্সিলররা। জনবিচ্ছিন্ন হয়ে পড়ার কারণেই ‘পরিকল্পিত নাটক’-এর মাধ্যমে আসরফ প্রচারের আলোয় আসতে চাইছেন। পুরসভার অধিবেশনে অসাবধানতাবশত পড়ে গিয়েছিলেন আসরফ। কোনও তৃণমূল কাউন্সিলর তাঁকে ধাক্কা দেননি বলেই দাবি করেন রথীনবাবু। 
দেখুন ভিডিও